ปลุกแม่-ลูกบีฟิทเก็งกำไรขายบล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ลุยเก็งกำไรแม่ลูก บีฟิท เชื่อข่าวซื้อ บล.หนุน ด้านผู้บริหารหลักทรัพย์ ปฏิเสธโยน บง.เจรจา
ราคาหุ้นบริษัทเงินทุน (บง.) กรุงเทพธนาทร (BFIT) และบริษัทหลักทรัพย์ (บล.) บีฟิท (BSEC) ปรับตัวขึ้นท่ามกลางมูลค่าซื้อขายหนาแน่น ซึ่งเป็นการปรับตัวขึ้นต่อเนื่องสวนทางภาวะตลาดหุ้นรวม โดยราคาหุ้น BFIT ขึ้นไปสูงสุด 6.35 บาท เพิ่มขึ้น 1.1 บาท หรือ 20.95% จากนั้นมีแรงขายทำกำไรกดราคาย่อลงปิด 5.80 บาท เพิ่มขึ้น 0.55 บาท หรือ 10.48% มูลค่าซื้อขาย 93.38 ล้านบาท 
สำหรับ BSEC ปรับตัวขึ้นจาก 1.40 บาท เมื่อวันที่ 4 ม.ค.ที่ผ่านมา และขึ้นมาต่อเนื่อง ซึ่งวันที่ 11 ม.ค. ราคาวิ่งไปสูงสุด 2.18 บาท เพิ่มขึ้น 0.22 บาท หรือ 11.22% และมีแรงเทขายทำกำไรในช่วงท้ายตลาด ฉุดราคาร่วงมาปิด 1.88 บาท ลดลง 0.08 บาท หรือ 4.08% มูลค่าซื้อขาย 223.35 ล้านบาท 
แหล่งข่าวเจ้าหน้าที่การตลาด เปิดเผยว่า กระแสการซื้อกิจการ บล.บีฟิท ยังอยู่ ถึงแม้บริษัทจะออกมาปฏิเสธก็ตาม ล่าสุดมีกระแสข่าวการเจรจาใกล้จบ ซื้อขายกันที่ราคาใกล้มูลค่าทางบัญชี 2.40 บาท 
แหล่งข่าวจากผู้ถือหุ้น บง.บีฟิท ซึ่งเป็นผู้ถือหุ้นใหญ่ BSEC เปิดเผยว่า ขณะนี้ยังไม่มีใครเสนอความสนใจซื้อเข้ามา และถ้าให้ราคาดีหรือไม่ต่ำกว่า 2.40 บาท ผู้ถือหุ้นก็สนใจขาย 
“คิดว่าผู้ถือหุ้น บง.บีฟิท ต้องคิดและเสนอเข้ามาให้บอร์ดพิจารณา เท่าที่สอบถามไปที่ บล.บีฟิท ยังไม่มีอะไร” แหล่งข่าวเปิดเผย
นายวรกิจ สร้างศรีวงศ์ รักษาการประธานเจ้าหน้าที่บริหาร บล.บีฟิท กล่าวว่า ราคาที่ยังปรับตัวขึ้นนั้น ไม่รู้สาเหตุและได้แจ้งตลาดไปแล้วไม่มีการควบรวม แต่ยอมรับว่าธุรกิจนี้มีการแข่งขันสูง หากไม่มีพันธมิตร หรือผู้ร่วมทุนเข้ามาเสริม อยู่ลำบาก แต่ บล.ก็มี บง.ถือหุ้นใหญ่ ซึ่งเป็นหน้าที่ของบริษัทแม่ที่จะหาพันธมิตรใหม่เข้ามาเสริม 
“การมีสถาบันต่างชาติเข้ามา จะทำให้บริษัทโต ถึงเวลานั้นคณะกรรมการ (บอร์ด) บริษัท คงต้องตัดสินใจและนำเสนอ บง.ผู้ถือหุ้นใหญ่” นายวรกิจ กล่าว 
กระแสข่าวการจ่ายเงินปันผลนั้น นายวรกิจ กล่าวว่า ขึ้นกับบอร์ดเป็นผู้พิจารณา ซึ่งจะมีประชุมบอร์ดเดือน ก.พ.นี้